કલર-લૅમિનેશન વિશે માહિતી આપતાં ઈઝ ઇન્ટીરિયર નામની ઇન્ટીરિયર ડિઝાઇનિંગની ફર્મ ચલાવતા જય શેઠ કહે છે, ‘જેમ આપણા ઘરના કોઈ ખાસ ડૉક્યુમેન્ટ્સ હોય, કોઈનું આઇડેન્ટિટી કાર્ડ હોય કે પછી કોઈ ખૂબ સુંદર ફોટો હોય તો આપણે એ ક્યારેય ખરાબ ન થાય એ ઇરાદા સાથે એના પર પ્લાસ્ટિકનું લૅમિનેશન કરાવી દઈએ છીએ એવી જ રીતે કલર-લૅમિનેશન પણ વાસ્તવમાં એક ખાસ પ્રકારની પ્રોસેસ છે. ઘરના ફર્નિચર પર આ પ્રકારની પ્રોસેસ કરાવી દેવાથી એની સુંદરતા ઓછામાં ઓછા આગલા એકથી દોઢ દાયકા માટે અકબંધ થઈ જાય છે. આ પ્રોસેસમાં પહેલાં પ્લાય પર પ્રેસ કરીને વિનિઅરની શીટ લગાડવામાં આવે છે. આ વિનિઅર એટલે અલગ-અલગ પ્રકારના લાકડાની છાલ. દરેક લાકડાની છાલની અલગ-અલગ ડિઝાઇન હોવાથી આવી છાલ લગાડવાથી ફર્નિચરને નૅચરલ વુડન લુક મળે છે. ઉપરાંત આ છાલ પર કોઈ પણ પ્રકારનો રંગ આસાનીથી ચડી જતો હોવાથી તમે ઇચ્છો એ રંગ કે એનો કોઈ પણ શેડ એના પર લગાડી શકો છો. હવે આ કલર કરેલા વિનિઅર પર લેમિનેશનનું કોટિંગ કરવામાં આવે છે. આ કોટિંગ કરી દેવાથી વિનિઅરને મિરર પૉલિશ જેવી ઇફેક્ટ મળે છે જેની શાઇન અને લસ્ટર વર્ષોનાં વર્ષો સુધી એને નવા જેવું રાખે છે.’